Temeljem članka 30. stavka 1. točke 5. Statuta Hrvatskog konjičkog saveza (dalje u tekstu HKS), članka 26. stavka 3. Zakona o uzgoju domaćih životinja („Narodne novine“ 115/18, 52/21) i članka 37. stavka 5. Zakona o sportu („Narodne novine“ 141/22), u skladu sa Statutom Hrvatskog olimpijskog odbora (dalje: HOO), Pravilnikom o načelima i osnovnim elementima sustava sportskih natjecanja u Republici Hrvatskoj HOO-a te Uvjetima sudjelovanja hrvatskih sportaša i sportskih klubova na međunarodnim sportskim natjecanjima HOO-a, Skupština HKS-a na sjednici održanoj \_\_\_\_\_2024. donosi

**PRAVILNIK O SUSTAVU, UVJETIMA I ORGANIZACIJI KONJIČKIH NATJECANJA U REPUBLICI HRVATSKOJ**

1. **OPĆE ODREDBE**

Članak 1.

(1) Ovim pravilnikom uređena su načela i osnovni elementi sustava konjičkih sportskih natjecanja (dalje u tekstu: natjecanja), organizacija i provođenje natjecanja, način i uvjeti prijavljivanja sportaša, zahtjevi za prijavu na natjecanje, suđenje na natjecanju, novčane nagrade i dobici koje se može ostvariti na natjecanju, prava i obveze sportaša i sportskih klubova HKS-a, sudjelovanje stranih sportaša na natjecanjima.

(2) Sustav i organizacija natjecanja usklađuje se sa sustavom natjecanja na međunarodnoj razini prema pravilima FEI, sportskim interesima, nacionalnim zakonskim propisima, obvezama sportaša u obrazovnom sustavu RH ili na radu, odnosno obvezama sportaša u nacionalnoj reprezentaciji te drugim temeljnim principima i vrijednostima sporta.

(3) U realizaciji ukupnog sustava natjecanja od I. do IV. stupnja konjički sport posebno vodi brigu o ukupnoj sigurnosti sportaša, konja, tehničkog osoblja i gledatelja. Čitav sustav natjecanja počiva na aktima HKS-a zasnovanim i utemeljenim na Pravilima i etici HOO-a, a u tehničkom i programskom smislu odražavaju opći trend Pravila i Propozicija Europske (EEF) i Svjetske (FEI) konjičke federacije.

(4) Budući konjički sport obuhvaća više disciplina (dresurno jahanje, preponsko jahanje, daljinsko jahanje…), radi njihovih specifičnosti kao i specifičnosti pripadajućih međunarodnih pravila o sustavu natjecanja svake pojedinačne discipline, uz ovaj Pravilnik potrebno je posebnim općim aktima, odnosno pravilnicima svake pojedinačne discipline, propisati dodatne odredbe o sustavu, uvjetima i organizaciji konjičkih natjecanja (primjerice duljine staza u daljinskom jahanju, visine prepona u preponskom jahanju, težine utakmica i elemente u dresurnom jahanju, različitu opremu sportaša i konja na svakom od tih natjecanja, načine određivanja pobjednika utakmice, načine određivanja prvaka Hrvatske, broj sudaca i stručnog osoblja…). Svaki takav pojedinačan akt HKS je dužan dostaviti HOO-u radi provođenja postupka usklađenja s Pravilnikom o načelima i osnovnim elementima sustava sportskih natjecanja u Republici Hrvatskoj za nacionalne sportske saveze članove HOO-a, te je isti sastavni dio Sustava natjecanja.

(5) Pojmovi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 2.

(1) Natjecanje je organizirano natjecanje sportskih ekipa ili sportaša pojedinaca koje organizira i vodi fizička ili pravna osoba koja je prema odredbama Zakona o sportu ovlaštena za organiziranje i vođenje natjecanja, sa svrhom razvoja i unaprjeđenja konjičkog sporta, postizanja što boljih sportskih rezultata i dometa te afirmacije konjičkog sporta u Republici Hrvatskoj.

(2) Natjecanje označava svaku disciplinu sportskog konjičkog natjecanja što podrazumijeva jednu ili više utakmica konjičkih natjecanja, uključujući konjičke priredbe, koje se održavaju u jednom ili nekoliko dana u slijedu.

(3) Sustav natjecanja mora biti usklađen s društvenim ciljevima i zadaćama sporta te pod stalnim društvenim nadzorom.

Članak 3.

(1) Svi sudionici natjecanja dužni su u dobroj vjeri poštivati i primjenjivati ovaj Pravilnik.

(2) Svi sudionici natjecanja moraju se uzorno ponašati, poštovati načela sportskog morala i „fair play“-a te čuvati čast i ugled svih sudionika natjecanja, HKS-a i njegovih članica te Republike Hrvatske.

(3) Osobe koje djeluju u sustavu konjičkog sporta dužne su poduzimati mjere zaštite djece u sportu te o svakom kršenju prava djece, posebice svim oblicima nasilja nad djecom, spolne zloporabe, zanemarivanja ili nehajnog postupanja, zlostavljanja ili izrabljivanja djece u sportu obavijestiti policiju, nadležno tijelo za socijalnu skrb odnosno druga nadležna tijela.

(4) Sve osobe koje sudjeluju u organizaciji natjecanja obvezne su osigurati mjere za provedbu normi Kodeksa olimpijskog pokreta o sprječavanju manipulacije sportskim natjecanjima.

Članak 4.

(1) Natjecanja se moraju organizirati u skladu s načelima održivog razvoja.

(2) Natjecanja moraju biti svrsishodna, funkcionalna, racionalna i usklađena s utvrđenim ciljevima i zadaćama razvoja konjičkog sporta u Republici Hrvatskoj, odnosno u skladu sa smjernicama HKS-a.

(3) Svaka vrsta natjecanja mora biti razumna te sportski, društveno i ekonomski opravdana.

Članak 5.

Ovaj Pravilnik obvezno se primjenjuje na svim natjecanjima koja se održavaju u Republici Hrvatskoj i koja su u nadležnosti HKS-a, odnosno na sve organizatore i sudionike natjecanja na svim natjecanjima na području Republike Hrvatske.

Članak 6.

(1) Polazeći od činjenice da je HKS punopravni član Međunarodne konjičke federacije - *Fédération équestre internationale* (FEI), na svim natjecanjima u Republici Hrvatskoj primjenjuju se pravila koja FEI propisuje svojim Pravilima i Odredbama, a posebice FEI kodeks ponašanja za dobrobit konja koji je sastavni dio ovog Pravilnika.

(2) Pravila i Odredbe FEI-a neće se primjenjivati samo kada njihova primjena nije izravno moguća ili nije u skladu s mogućnostima i ciljevima konjičkog sporta u Republici Hrvatskoj, kao i ako bi ta pravila bila suprotna pozitivnim zakonskim propisima Republike Hrvatske.

(3) Ovaj Pravilnik ne primjenjuje se na međunarodna natjecanja za koje je nadležan FEI.

**2. NAČELA SUSTAVA NATJECANJA U KONJIČKOM SPORTU**

Članak 7.

(1) Otvorenost – podrazumijeva osiguranje jednakih mogućnosti svim sportašima da putem natjecanja zadovoljavaju svoje sportske potrebe i interese, sukladno svojim sposobnostima i mogućnostima.

(2) Masovnost – sustav natjecanja mora biti u funkciji omasovljenja konjičkog sporta, omogućujući kroz svoje raznovrsne oblike, aktivno bavljenje konjičkim sportom i sudjelovanje na natjecanjima odgovarajućeg stupnja zainteresiranima, pod uvjetima propisanim zakonom, odnosno općim aktima HKS-a.

(3) Dostupnost – načelo dostupnosti omogućava pristup (dostupnost) za sve osobe koje sudjeluju u natjecanjima, od sportaša do sudaca, trenera, organizatora, bez obzira na nacionalnu, etičku, spolnu, rasnu, političku, vjersku ili bilo koju drugu različitost među tim osobama, pod pretpostavkom poštovanja propisa i pravila konjičkog sporta.

(4) Selektivnost – sustav natjecanja treba omogućiti primjenu načela selektivnosti, tj. izbora onih sportaša kojima sposobnosti, osobine i rezultati omogućuju uključivanje u viši stupanj natjecanja, s krajnjim ciljem postizanja vrhunskih sportskih rezultata i formiranjem najboljih nacionalnih selekcija.

(5) Stupnjevitost – sustav natjecanja treba osigurati ujednačenu razinu kvalitete natjecanja na svakom pojedinom stupnju, na način da na svakom stupnju natjecanja broj sudionika bude usklađen s kvalitetom i razvijenošću sporta te da se na višem stupnju natjecanja smanjuje broj sudionika.

(6) Kontinuiranost – osigurava provođenje natjecanja u vremenskom slijedu, tako da natjecanja nižeg stupnja slijede neposredno prije natjecanja višeg stupnja. Načelo kontinuiranosti podrazumijeva stalnost, odnosno trajnost određenog oblika natjecanja tijekom natjecateljske sezone, odnosno u natjecateljskim sezonama.

(7) Ekonomičnost – sustav natjecanja treba biti ekonomičan i sukladan materijalnim mogućnostima sudionika natjecanja i društva u cjelini. Načelo ekonomičnosti podrazumijeva i utvrđivanje sustava, uvjeta i organizacije natjecanja kojima se ostvaruju odgovarajući sportski učinci i dometi, uz što manja ulaganja i troškova, kako za organizatora tako i za sudionike natjecanja.

(8) Sigurnost – podrazumijeva sigurnost svih sudionika natjecanja bez opasnosti za život i zdravlje, neovisno o tome radi li se o sudjelovanju ili praćenju natjecanja koje obuhvaća poduzimanje mjera sigurnosti i osiguranje sudionika natjecanja.

(9) Istinitost – podrazumijeva sudjelovanje svih sudionika u utvrđivanju sustava i pravila natjecanja, kalendara natjecanja, odabiru osoba koje provode natjecanja (suci, stjuardi…), neposrednoj organizaciji i održavanju natjecanja u svrhu postizanja istinskih sportskih rezultata bez eventualne mogućnosti vanjskog utjecaja na njih (prodaja rezultata, namještanje, klađenje, prijevare u natjecanju, doping i sl.).

(10) Dobna zastupljenost – ovo načelo ima svoj slijed u utvrđivanju dobnih skupina u sustavu natjecanja.

1. **SUSTAV NATJECANJA U KONJIČKOM SPORTU**
2. **Discipline konjičkih natjecanja**

Članak 8.

(1) Prema disciplinama konjičkih natjecanja razlikuju se:

- Konjička natjecanja u preponskom jahanju

- Konjička natjecanja u dresurnom jahanju

- Konjička natjecanja u konjičkom višeboju – „eventing“

- Konjička natjecanja u daljinskom jahanju

- Konjička natjecanja u vožnji zaprega

- Konjička natjecanja u voltažiranju

- Konjička natjecanja u reiningu

- Konjička natjecanja u parajahanju.

(2) HKS može odobriti da se u sklopu jednog natjecanja održavaju utakmice u različitim disciplinama.

(3) HKS na svojim mrežnim stranicama javno objavljuje standarde i dimenzije borilišta odnosno natjecateljskog prostora s popratnim prostorijama za svaku pojedinu konjičku disciplinu.

1. **Natjecateljska sezona**

Članak 9.

(1) Natjecateljska sezona traje od 01. siječnja do 31. prosinca kalendarske godine.

(2) HKS za svakog natjecatelja vodi jedinstvenu evidenciju rezultata za cijelu natjecateljsku sezonu, pri čemu se posebna evidencija vodi za sportaša, posebna za konja i posebna za klub član HKS-a.

(3) HKS je odgovoran za prikupljanje podataka koji se odnose na natjecanja, te unos i ažuriranje podataka u Evidenciji sportskih natjecanja i rezultata.

Članak 10.

(1) Kalendar natjecanja donosi Izvršni odbor HKS-a na prijedlog Sportskih odbora pojedinih disciplina prije početka svake sljedeće natjecateljske sezone, a najkasnije do 15. prosinca prethodne godine.

(2) Tijekom natjecateljske sezone Izvršni odbor HKS-a može na prijedlog Sportskog odbora pojedine discipline ili Stručnih odbora izvršiti dopunu ili korekciju kalendara natjecanja ili iz njega brisati pojedina natjecanja, pri tome posebno pazeći da promjene ne utječu na regularnost natjecanja, kao i da se termini novih natjecanja ne preklapaju s već odobrenim terminima.

1. **Stupnjevi sustava natjecanja**

Članak 11.

(1) Sustav natjecanja na području RH, organizira se i provodi, u pravilu, kroz slijedeće stupnjeve:

I. stupanj - međuopćinski/međugradski/županijski (natjecanje najmanje kategorije C)

II. stupanj – međužupanijski/regionalni (natjecanje najmanje kategorije B)

III. stupanj – nacionalni (natjecanje kategorije A - Prvenstvo Hrvatske (PH) i Croatia Cup (CC))

IV. stupanj – međunarodni

(2) Uvjeti za stjecanje kategorija nacionalnog natjecanja A, B ili C propisani su pravilnicima pojedinih disciplina.

(3) Sustav natjecanja u konjičkom sportu, uvažavajući stupnjeve utvrđene u stavku 1. ovog članka, obuhvaća: turnire, regionalna prvenstva, nacionalna prvenstva, kup natjecanja, međunarodna natjecanja i druga natjecanja sukladno propisima FEI i EEF.

Članak 12.

Natjecanja u I. stupnju organiziraju se u skladu s razvijenošću i specifičnostima konjičkog sporta. Mogu biti organizirana kao pojedinačna i/ili ekipna natjecanja u obliku turnira ili prvenstava.

Članak 13.

(1) Natjecanja u II. stupnju organiziraju se u obliku prvenstava i turnira. Mogu biti organizirana kao pojedinačna i/ili ekipna natjecanja.

(2) Natjecanja II. stupnja raspisuju se posebno za svaku dobnu skupinu sportaša kao i za svaku dobnu skupinu mladih konja.

(3) Regije za II. stupanj natjecanja u RH su:

* Prvenstvo Grada Zagreba (Grad Zagreb)
* Prvenstvo Sjevera (Zagrebačka, Karlovačka, Krapinsko-zagorska, Međimurska, Sisačko-moslavačka i Varaždinska županija)
* Prvenstvo Slavonije (Osječko-baranjska, Vukovarsko-srijemska, Požeško-slavonska, Virovitičko-podravska, Bjelovarsko-bilogorska i Koprivničko-križevačka županija)
* Prvenstvo Kvarnera (Ličko-senjska, Primorsko-goranska i Istarska županija)
* Prvenstvo Dalmacije (Zadarska, Šibensko-kninska, Splitsko-dalmatinska i Dubrovačko-neretvanska županija).

Članak 14.

(1) Natjecanja u III. stupnju organiziraju se u obliku državnog prvenstva i Croatia Cup-a i predstavljaju najviši stupanj natjecanja u konjičkom sportu u Republici Hrvatskoj. U skladu su s međunarodnim pravilima FEI i ostalim odredbama HKS-a.

(2) Natjecanja III. stupnja raspisuju se posebno za svaku dobnu skupinu sportaša kao i za svaku dobnu skupinu mladih konja. Plasman i bodove u Prvenstvu Hrvatske i Croatia Cup-u, mogu ostvariti samo sportaši državljani Republike Hrvatske koji su na dan prijave na natjecanje valjano licencirani kod HKS-a.

(3) Sudjelovanje pojedinaca i ekipa u prvenstvu Hrvatske i Croatia Cup-u propisano je odredbama pravilnika svake pojedinačne discipline.

(4) Sva kup natjecanja u svim disciplinama održavaju se u najmanje tri, a najviše pet kola i finale.

Članak 15.

(1) Sudjelovanje sportaša (pojedinaca i ekipa) iz Republike Hrvatske na IV. stupnju natjecanja (međunarodna) uređuje se u skladu s uvjetima koje propisuje FEI.

(2) Odluku o sudjelovanju sportaša/nacionalne reprezentacije na službenim međunarodnim natjecanjima donosi, ovisno o kategoriji natjecanja, Izbornik ili Izvršni odbor HKS-a na prijedlog Izbornika, a u skladu s Pravilnikom o reprezentacijama, osim u slučaju nastupa u sustavu ligaških i sličnih međunarodnih natjecanja gdje se sudjelovanje stječe kvalifikacijom sportskog kluba na takvo natjecanje.

(3) Sudjelovanje nacionalne sportske ekipe (sportaša pojedinca, nacionalne reprezentacije) ili određenog kvalificiranog sportskog kluba (koji predstavlja Republiku Hrvatsku na nacionalnoj razini) na međunarodnim natjecanjima, odobrava se ostvarenjem kvalifikacijskog rezultata ili plasmana na prvenstvu Hrvatske ili pripadajućem međunarodnom kvalifikacijskom natjecanju.

(4) Ako za nastup iz stavka 3. ovog članka nije propisano ostvarenje određenog rezultata ili plasmana, HKS izabire sportaše (ekipu ili pojedince) na temelju prethodnih uspješnih rezultata te očekivanog uspješnog plasmana na međunarodnom natjecanju, uz primjenu načela racionalnosti s obzirom na iznos potrebnih financijskih sredstava za nastup, u odnosu na očekivani rezultat, odnosno u skladu s Pravilnikom o reprezentacijama.

(5) Sportske udruge (klubovi) i sportaši ne mogu sudjelovati na međunarodnim sportskim natjecanjima, niti sportske udruge mogu organizirati takva natjecanja s predstavljanjem na nacionalnoj razini, bez prethodne suglasnosti HKS-a. Pri odlučivanju o suglasnosti HKS će polaziti od potrebe razvoja kvalitete, afirmacije i promocije konjičkog sporta i Republike Hrvatske.

(6) Odluku o sudjelovanju nacionalne reprezentacije na Olimpijskim igrama i drugim višesportskim natjecanjima koja su u nadležnosti HOO-a, donosi HOO u dogovoru s HKS-om.

Članak 16.

(1) HKS daje prijedlog za organizaciju, odnosno održavanje svjetskih, europskih i međudržavnih prvenstava i kupova, uz suglasnost HOO-a, sukladno odredbama Zakona o sportu te u skladu s Pravilnikom HOO-a o uvjetima i postupku za davanje mišljenja o organizaciji svjetskih, europskih i međudržavnih prvenstava u Republici Hrvatskoj. Natjecanja ove kategorije moraju biti odobrena i od Međunarodne konjičke federacije.

(2) Pri isticanju kandidature za organizaciju natjecanja iz stavka 1. ovog članka, HKS priprema elaborat o organizaciji natjecanja koji treba sadržavati održiv i zatvoren financijski aspekt natjecanja.

(3) HKS kao kandidat za organizaciju međunarodnog natjecanja u RH, može članici HKS-a sporazumno prenijeti pravo organizacije ili suorganizacije međunarodnog natjecanja. Suorganizatora obvezuju sve pripadajuće dužnosti kao i organizatora – HKS.

(4) Pri isticanju kandidature za održavanje natjecanja iz stavka 1. ovog članka na području Republike Hrvatske, potrebna je prethodna suglasnost pripadajućeg Ministarstva te iznimno Vlade RH ako je takva suglasnost propisana pravilima međunarodnih federacija.

**d) Podjela natjecanja po značaju**

Članak 17.

Prema značaju, natjecanja u konjičkom sportu mogu biti:

1. Međudržavna

2. Međunarodna

3. Prvenstvena

4. Propagandna.

Članak 18.

(1) Međudržavna natjecanja su natjecanja na kojima sudjeluju nacionalne selekcije Republike Hrvatske.

(2) Međudržavna natjecanja ugovara i organizira HKS.

(3) Priređivanje međudržavnog natjecanja Izvršni odbor HKS-a može prepustiti konjičkom klubu, odnosno drugoj članici Saveza.

Članak 19.

(1) Međunarodna natjecanja su međunarodna natjecanja i prvenstva, prigodna natjecanja na kojima nastupaju pojedini natjecatelji i/ili nacionalna selekcija.

(2) Međunarodna natjecanja organizira HKS u skladu s prihvaćenim programom rada, odnosno kalendarom HKS-a, te Pravilnicima određene discipline unutar FEI-a, a Izvršni odbor HKS-a organizaciju može prepustiti konjičkom klubu ili drugoj članici Saveza.

(3) Prigodna međunarodna natjecanja na kojima nastupaju pojedini inozemni klubovi i/ili nacionalne selekcije, mogu organizirati i priređivati članice HKS-a.

Članak 20.

(1) Prvenstvena natjecanja Republike Hrvatske, odnosno natjecanja III. stupnja raspisuje i organizira HKS.

(2) Ostala prvenstvena natjecanja nižeg stupnja (I. i II.), raspisuju i organiziraju članovi HKS-a u skladu s prihvaćenim kalendarom i programom rada HKS-a.

(3) Prvenstvena natjecanja, određenog stupnja i regije, moraju biti sukladna odredbama ovog Pravilnika.

(4) Prvenstvena natjecanja u RH mogu biti:

1. Pojedinačna prvenstva RH, Ekipno prvenstvo RH, Croatia Cup (III. stupanj)

2. Prvenstva regije (II. stupanj)

3. Prvenstva županija (I. stupanj)

(5) Prvenstvena natjecanja raspisuju se posebno za svaku disciplinu i svaku dobnu skupinu natjecatelja.

Članak 21.

Propagandna natjecanja i priredbe imaju svrhu promidžbe konjičkog sporta i sponzora u Republici Hrvatskoj i inozemstvu gdje taj sport nije poznat ili nije dovoljno razvijen.

Članak 22.

(1) Natjecanja mogu biti otvorena i pozivna.

(2) Pozivom, odnosno propozicijama natjecanja organizator određuje program, dobne skupne, broj natjecatelja i ostale uvjete natjecanja.

(3) Na otvorenim natjecanjima pravo nastupa imaju svi klubovi sa svojim natjecateljima koje ispunjavaju uvjete propozicija tog natjecanja.

(4) Na pozivnim natjecanjima nastupaju natjecatelji koje organizator natjecanja pozove.

**e) Podjela natjecanja po dobnim kategorijama**

Članak 23.

(1) Prema dobi sportaša razlikuju se slijedeći sportaši:

* Poni - sportaši od 9 do 16 godina starosti;
* Kadeti - sportaši od 10 do 14 godina starosti;
* Juniori - sportaši od 14 do 18 godina starosti;
* Mladi jahači - sportaši od 16 do 21 godine starosti;
* Seniori – sportaši iznad 18 godina starosti;
* Veterani - sportaši žene iznad 45, a muškarci iznad 49 godina starosti.

(2) Dobna kategorija ostvarena je tijekom cijele kalendarske godine u kojoj sportaš navršava određenu dob, dok se prijelaz u sljedeću starosnu kategoriju ostvaruje na početku nove kalendarske godine. Ulazno godište u sustav natjecanja HKS-a je kategorija Poni sportaša (9 godina).

Članak 24.

(1) Prema dobi konja razlikuju se:

1. Mladi konji

• 4 godišnjaci - konji koji u natjecateljskoj sezoni navršavaju 4 godina starosti;

• 5 godišnjaci - konji koji u natjecateljskoj sezoni navršavaju 5 godina starosti;

• 6 godišnjaci - konji koji u natjecateljskoj sezoni navršavaju 6 godina starosti;

• 7 godišnjaci konji koji u natjecateljskoj sezoni navršavaju 7 godina starosti;

1. zreli konji - svi konji koji u natjecateljskoj sezoni navršavaju 8 godina starosti i stariji.
2. konji koji u natjecateljskoj sezoni navršavaju 19 i više godina starosti mogu nastupati na natjecanjima samo uz pisano odobrenje Odbora za veterinarstvo izdano na temelju pribavljenog mišljenja licenciranog veterinara.

(2) Na Prvenstvu Hrvatske za mlade konje mogu se natjecati isključivo konji uredno registrirani u bazi podataka HKS-a, dok sportaš mora imati i odgovarajuću natjecateljsku licencu.

Članak 25.

(1) Visinske kategorije konja su:

 1. Poni konji – do 148 centimetara mjereno u grebenu;

 2. Konji – 149 centimetara ili više centimetara mjereno u grebenu.

(2) Navedene mjere vrijede za nepotkovane konje. Ako se mjeri konj s potkovama dozvoljava se visina za 1 centimetar viša od navedenih mjera.

Članak 26.

Svi ostali uvjeti kategorizacije konjičkih natjecanja, posebice za Prvenstvo Hrvatske i Croatia Cup,

propisani su pravilnicima za svaku pojedinu konjičku disciplinu.

**4. ORGANIZACIJA NATJECANJA**

Članak 27.

(1) Organizator natjecanja je HKS, a neposredni organizator je konjički klub član HKS-a kojem HKS povjeri organizaciju natjecanja.

(2) Organizaciju Prvenstva Hrvatske i Croatia Cup-a HKS će povjeriti samo dokazanim uspješnim organizatorima članovima HKS-a koji zadovoljavaju uvjete propisane ovim Pravilnikom i posebnim pravilnicima za svaku pojedinu konjičku disciplinu, temeljem Ugovora kojim se uređuju međusobna prava i obveze.

(3) Opći uvjeti koje članica HKS-a mora ispunjavati da bi joj se povjerilo organiziranje Prvenstva Hrvatske i/ili kola Croatia Cup-a su:

- kriteriji propisani za organizaciju nacionalnog natjecanja kategorije A

- posjedovanje borilišta odnosno natjecateljskog prostora koji zadovoljava dimenzije i karakteristike propisane za nacionalno natjecanje kategorije A

- posjedovanje odgovarajuće popratne infrastrukture kojom se jamče jednake mogućnosti svim natjecateljima i konjima

- odgovarajuće iskustvo u organizaciji natjecanja.

Članak 28.

Neposredni organizatori primjenjuju ovaj Pravilnik kao i pravilnike posebnih disciplina, te su odgovorni za:

- organizaciju i provođenje natjecanja u svim njegovim segmentima tako da jamče pravilno i uspješno provođenje natjecanja

- ispunjavanje svih zakonskih obveza vezanih uz pravilno provođenje natjecanja

* ispunjavanje svih financijskih obveza, počasne nagrade kao i raspodjelu novca od nagrada ili dobitka koji može proizaći iz natjecanja (uključujući i sponzorske nagrade)

- startnine, naknade, prijave

- prikupljanje podataka o svim relevantnim rezultatima natjecanja, utakmica i utrka

- prikupljanje podataka o uplaćenim i isplaćenim financijskim obavezama proizašlim iz natjecanja.

1. **Zdravstvena i veterinarska skrb**

Članak 29.

(1) Obveza je neposrednog organizatora osigurati nesmetano i sigurno održavanje natjecanja, kako u odnosu na sigurnost posjetitelja natjecanja tako i u odnosu na sigurnost sudionika natjecanja. Organizator je dužan organizirati natjecanje prema pravilima struke o organizaciji natjecanja.

(2) Neposredni organizator je dužan osigurati zdravstvenu zaštitu sudionika natjecanja za vrijeme održavanja tih natjecanja, te osigurati uvjete za pružanje liječničke pomoći sudionicima, sportašima i gledateljima, odnosno veterinarske pomoći konjima. Organizator mora osigurati medicinsku skrb na natjecanju prema uvjetima propisanim Zakonom o sportu i Pravilnikom o zdravstvenim pregledima sportaša kao i službenog veterinara, a koji trebaju dežurati tijekom cijelog natjecanja. Oni moraju biti prisutni na mjestu održavanja najkasnije 30 minuta prije početka natjecanja i 30 minuta nakon kraja posljednje utakmice.

(3) Neposredni organizator dužan je pribaviti suglasnost veterinarskog inspektora za održavanje natjecanja kao i sportsko natjecanje prijaviti nadležnoj policijskoj upravi i svim ostalim nadležnim tijelima, sukladno pozitivnim zakonskim propisima Republike Hrvatske.

1. **Smještaj konja**

Članak 30.

(1) Neposredni organizator mora osigurati dovoljan broj montažnih ili čvrstih boksova minimalne veličine 3m x 3m za sve gostujuće konje. Smještaj konja na natjecanjima mora biti u skladu sa odredbama Veterinarskog pravilnika FEI i Zakona o zaštiti životinja.

(2) Neposredni organizator mora osigurati vodu, stelju i hranu za konje koji sudjeluju na natjecanju.

(3) Neposredni organizator ima pravo tražiti naknadu od sportaša za troškove smještaja i prehranu konja. Naknada mora biti određena u skladu sa stvarnim troškovima vezanim uz najam štala, montažnih štala i/ili boksova, stajališta i sličnog.

(4) Neposredni organizator mora gostujućim natjecateljima omogućiti trening unutar natjecateljskog prostora.

1. **Priprema borilišta (natjecateljskog prostora)**

Članak 31.

(1) Neposredni organizator mora urediti i opremiti sva borilišta tako da su osigurani optimalni uvjeti za natjecatelje, rad stručnog osoblja i obavještavanje gledatelja.

(2) Sva borilišta moraju biti izvedena po Pravilima HKS-a i FEI-a, ovisno o disciplini. Neposredni organizator je obvezan osigurati dovoljan broj ispravnih sportskih rekvizita koje će se koristiti na natjecanju.

(3) Neposredni organizator je dužan osigurati cijelo borilište od pristupa neovlaštenih osoba, predmeta ili drugih životinja.

(4) Neposredni organizator je dužan osigurati oznake za start i cilj utakmice za sve natjecatelje u disciplinama koje to zahtijevaju.

(5) Neposredni organizator mora osigurati dovoljan broj službanog osoblja čiji su zadaci, osim pripreme svih borilišta, i pomoć tijekom natjecanja: postava prepona i zapreka, ravnanje pijeska, priprema i prijenos startnih oznaka, vraćanje sprava kod rušenja itd., kao i osoblje za posluživanje semafora, sve sukladno pravilnicima svake pojedine discipline.

1. **Prostor za trenere i gledatelje**

Članak 32.

(1) Za vrijeme zagrijavanja treneri mogu biti u zagrijavalištu u kojem je trenutno sportaš kojeg treniraju.

(2) Za vrijeme natjecanja treneri mogu biti u blizini borilišta na kojima se natječu njihovi sportaši, ali uvijek izvan ograde borilišta, izuzev u posebnim slučajevima popisani posebnim pravilnicima discipline. Treneri ni na koji način ne smiju smetati drugim sportašima i konjima.

(3) Na natjecanjima gdje se očekuje veći broj gledatelja mora se za njih osigurati mjesto na dovoljnoj udaljenosti od borilišta kako ne bi ometali natjecatelje. Gledatelji ni u kojem trenutku ne smiju biti prisutni u borilištu.

1. **Doping kontrola**

Članak 33.

(1) Neposredni organizator obvezan je poduzeti potrebne radnje da se osigura provedba doping kontrole na natjecanju.

(2) Doping kontrola mora se provoditi i kada to zahtijevaju međunarodne sportske federacije, Međunarodni olimpijski odbor ili ovlašteno međunarodno tijelo ili agencija za provedbu doping kontrole, odnosno nadležno državno tijelo za provedbu doping kontrole u Hrvatskoj, u skladu s važećim Pravilima WADA i FEI.

(3) Na natjecanjima na kojima se provodi doping kontrola neposredni organizator mora osigurati prostor za doping kontrolu s WC-om, te napitke za natjecatelje (sportaša i konja) koji su pristupili doping kontroli (voda obavezno).

1. **Mjerenja, semafori, ozvučenje, snimanje**

Članak 34.

(1) Za sva natjecanja vezana uz vrijeme neposredni organizator mora osigurati mjerenje vremena.

(2) Neposredni organizator mora postaviti semafore za pokazivanje rezultata na svim borilištima te osigurati osobe koje će rukovati semaforima. Ako na borilištu nema semafora, organizatorima na natjecanjima I. i II. kategorije preporuča se postaviti ploču na koju se ispisuju podaci s bodovima i poretku nakon nastupa svakog sportaša kao i nakon završetka svake pojedine utakmice.

(3) Neposredni organizator mora osigurati ozvučenje borilišta i gledališta, te može osigurati službenog spikera (najavljivača) koji će obavještavati gledatelje o zbivanjima na borilištima, ostvarenim rezultatima, trenutnim redoslijedima, najavljivati i pratiti proglašenja pobjednika. Preporuča se angažiranje iskusnog spikera s poznavanjem konjičkog sporta i pravila, koji mora podjednako obavještavati o svim disciplinama koje se trenutno odvijaju.

(4) Neposredni organizator može natjecanje snimati kamerom, ali to mora najaviti i organizirati u dogovoru s predsjednikom sudačkog vijeća na natjecanju. Snimanje treba biti korišteno u objektivne svrhe i s jednakim tretmanom prema svima. Tako napravljena snimka smatra se službenom, te se može koristiti u slučaju eventualnih priziva.

(5) Neposredni organizator natjecanja državne razine obavezan je osigurati video prijenos uživo (live stream) u produkciji prema vlastitom izboru uz ugovor s HKS-om o pravu korištenja snimke natjecanja.

1. **Reklamiranje**

Članak 35.

(1) Neposrednom organizatoru se preporučuje i on ima pravo postaviti reklamne panoe ili provesti drugi način reklamiranja, ali u skladu s važećim Pravilima FEI za konjička natjecanja. Sav prihod ide njemu u korist, ako prethodno nije drugačije ugovorio.

(2) Neposredni organizator je dužan ustupiti dio reklamnog prostora HKS-u i njegovim sponzorima.

1. **Financijske obveze**

Članak 36.

(1) Neposredni organizator je jedini odgovoran za cjelovitu i pravovremenu isplatu svih naknada službenom osoblju natjecanja kao i isplatu svih nagrada sportašima, osim kada iste snosi HKS sukladno posebnoj odluci Izvršnog odbora u kojem slučaju je za isplatu istih odgovoran HKS.

(2) Neposredni organizator mora najviše do 10% novčane nagrade ili dobitka koji može proizaći iz natjecanja osigurati za mjere zaštite, razvoja i unapređivanja uzgoja konja, odnosno iznos propisan pozitivnim propisima Republike Hrvatske.

1. **Ostalo**

Članak 37.

(1) Ako je neposredni organizator konjički klub ili druga članica Saveza, obvezan je i odgovoran za poduzimanje svih potrebnih radnji, postupaka i zaštitnih mjera radi izbjegavanja eventualnih šteta na natjecanjima, povodom natjecanja, za vrijeme održavanja natjecanja ili neposredno nakon održanog natjecanja, kao i u slučaju nastanka štete.

(2) U slučaju nastupa posebnih okolnosti neposredni organizator je obvezan poduzeti sve potrebne mjere zaštite te poštivati sve odluke, mjere i preporuke nadležnih tijela i stručnih službi Republike Hrvatske radi očuvanja zdravlja i sigurnosti svih sudionika natjecanja.

**5. SUDIONICI NATJECANJA**

Članak 38.

U skladu s ovim Pravilnikom sudionicima natjecanja smatraju se:

1. natjecateljski par kojeg čini konj i jahač odnosno vozač, ovisno o disciplini konjičkog sporta (u tekstu radi razlikovanja: jahač/vozač je sportaš, dok se termin „natjecatelji“ koristi za natjecateljski par)
2. službeno osoblje natjecanja - svi potvrđeni suci, stjuardi, postavljači parkura i staza i pomagači u parkuru, padoku, i na stazi, mjeritelji vremena, osobe na obradi podataka, razglasu, veterinari, medicinsko osoblje, potkivači, odgovorna osoba organizatora odnosno osoba koju organizator ovlasti
3. treneri, izbornici, direktor reprezentacije
4. njegovatelji konja/ logističari
5. vlasnici konja
6. organizatori natjecanja
7. roditelji i gledatelji.

Članak 39.

(1) HKS je ovlašten i zadužen za registraciju konja te registraciju i licenciranje sportaša koji sudjeluju na konjičkim natjecanjima.

(2) Svi sportaši i konji koji sudjeluju na natjecanju moraju biti registrirani kod HKS-a putem kluba člana HKS-a, osim u slučajevima predviđenim ovim Pravilnikom ili pravilnicima posebnih disciplina.

(3) Registraciju konja i sportaša potrebno je obnavljati za svaku natjecateljsku godinu te podmiriti troškove registracije sukladno cjeniku HKS-a.

1. **Konji**

Članak 40.

(1) Svi konji koji nastupaju na natjecanjima u Republici Hrvatskoj moraju biti registrirani u službenoj bazi HKS-a. Ovaj Pravilnik jednako se primjenjuje na konje koji su registrirani u Republici Hrvatskoj i konje registrirane u drugim državama članicama EU i EFTA, odnosno konje podrijetlom iz Republike Hrvatske i konje podrijetlom iz drugih država članica EU i EFTA.

(2) Svakom konju registriranom u službenoj bazi podataka HKS-a dodjeljuje se natjecateljski broj. Broj se mora nositi na svakom natjecanju, osim na natjecanjima u daljinskom jahanju gdje je iskazivanje broja regulirano posebnim pravilnikom discipline.

(3) Ako sudačko vijeće temeljem prijave ili vlastitim uvidom posumnja u identitet konja, može zatražiti dokaz o identitetu, te ako se utvrdi pokušaj prijevare mora diskvalificirati sportaša i konja s natjecanja te sportaša i klub član HKS-a, odnosno vlasnika konja ako je on dostavio podatke o konju, prijaviti disciplinskoj komisiji HKS-a.

Članak 41.

(1) Registracija i licenciranje konja vrši se putem Ureda HKS-a na zahtjev kluba člana HKS-a koji je odgovoran za dostavljene podatke i podmirivanje troškova registracije konja.

(2) Registracija konja iz drugih država članica EU i EFTA vrši se putem Ureda HKS-a na zahtjev sportaša ili vlasnika konja koji su odgovorni za dostavljene podatke (putovnicu konja) i podmirivanje troškova registracije konja, osim ako matični savez stranog sportaša ima sklopljen sporazum o reciprocitetu s HKS-om.

(3) Registracija privremeno uvezenih konja iz trećih zemalja vrši se putem Ureda HKS-a na zahtjev sportaša ili vlasnika konja koji su odgovorni za dostavljene podatke i podmirivanje troškova registracije konja, osim ako matični savez stranog sportaša ima sklopljen ugovor o reciprocitetu s HKS-om. Registracija se vrši temeljem dokumenta o privremenom uvozu konja te vrijedi do isteka tog dokumenta a najdulje godinu dana.

1. **Sportaši**

Članak 42.

(1) HKS je ovlašten i zadužen za registraciju i licenciranje sportaša koji sudjeluju na natjecanjima.

(2) Svaki sportaš koji želi nastupiti na natjecanju u Republici Hrvatskoj (I., II. ili III. stupanj) mora biti registriran pri HKS-u za svaku natjecateljsku godinu najkasnije sedam (7) dana prije prvog dana natjecanja na kojem će nastupiti, a u protivnom će se smatrati neregistriranim.

(3) Za registraciju sportaša u službenu bazu HKS-a potrebno je dostaviti:

* potvrdu o položenom ispitu za stjecanje jahače dozvole odnosno natjecateljske licence
* potvrdu o zdravstvenoj sposobnosti sportaša koja je u izdana u skladu sa Zakonom o sportu i Pravilnikom o zdravstvenim pregledima sportaša.

(4) Zahtjev iz stavka 1. ovog članka Uredu HKS-a dostavlja klub član HKS-a za koji sportaš nastupa.

Članak 43.

(1) Prema iskustvenoj kategorizaciji HKS sportašima izdaje jahaču dozvolu ili odgovarajuću licencu, 0 za početničku licencu, 1, 2, 3 te 4 kao najviši stupanj licence.

(2) Ovisno o disciplini uz broj licence dodaje se oznaka discipline: S za preponsko jahanje, D za dresurno jahanje, C za konjički višeboj - eventing, E za daljinsko jahanje, A za vožnju zaprega, V za voltažiranje, R za reining i P za parajahanje.

Članak 44.

(1) Uvjeti i način polaganja ispita za jahačku dozvolu (početnička licenca s oznakom 0) i za polaganje natjecateljske licence s oznakom 1 određeni su posebnim pravilnikom Odbora za edukaciju, trenere i instruktore. Posebnim pravilnikom za svaku disciplinu predvidjeti će se mogućnost natjecanja sportaša koje posjeduju samo jahačku dozvolu (početnička licenca s oznakom 0).

(2) Uvjet za pristupanje sportaša polaganju ispita za natjecateljsku licencu oznake 1 (osim za disciplinu zaprege) je prethodno položen ispit za jahačku dozvolu. Razdoblje između polaganja jahačke dozvole i natjecateljske licence s oznakom 1 ne smije biti manje od 30 dana.

(3) Za stjecanje daljnje iskustvene kategorije, odnosno licence s oznakom 2, 3 i 4, sukladno uvjetima propisanim posebnim pravilnicima svake pojedine discipline, mjerodavni su službeno priznati rezultati uneseni u jedinstvenu bazu podataka koju vodi HKS. Po ispunjenu propisanih uvjeta sportaš ima pravo zatražiti višu iskustvenu licencu.

(4) Ako se rezultati sportaša ne nalaze u bazi HKS-a, već u bazi službenih rezultata konjičkih saveza drugih država, HKS sportašima izdaje odgovarajuću licencu na zahtjev natjecatelja, uz prethodnu potvrdu nacionalnog saveza dotične države.

Članak 45.

(1) Sportaš može promijeniti klub za koji nastupa. Zahtjev za promjenu registracije klupske pripadnosti Uredu HKS-a podnosi novi klub za koji će sportaš nastupati, uz pisanu suglasnost sportaša kao i potvrdu kluba za koji je sportaš prethodno nastupao.

(2) U slučaju promjene kluba u tijeku natjecateljske sezone, ostvareni rezultati do promjene kluba vrednuju se klubu za koji je sportaš nastupao do primjene kluba, dok se od dana upisa promjene novo ostvareni rezultati vrednuju novom klubu sportaša.

1. **Pravo nastupa stranih sportaša**

Članak 46.

(1) Strani sportaš, državljanin države članice Europske Unije ili države članice EFTA-e (Europskog ekonomskog prostora), može sudjelovati u natjecanju za konjički klub koji je član HKS-a po uvjetima ovog Pravilnika.

(2) Uz zahtjev za registraciju i licenciranje sportaša stavka 1. ovog članka, klub član HKS-a mora dostaviti HKS-u i potvrdu o kategorizaciji matičnog saveza sportaša ili dokaz o položenom ispitu za licencu HKS-a.

Članak 47.

(1) Strani sportaš, državljanin države izvan prostora Europske unije ili EFTA-e, može sudjelovati u natjecanju za konjički klub koji je član HKS-a po uvjetima ovog Pravilnika te sukladno propisima kojima se uređuje boravak i rad stranaca u Republici Hrvatskoj.

(2) Za sportaše iz stavka 1. ovog članka klub član HKS-a mora dostaviti HKS-u, uz dokumentaciju iz stavka 2. članka 46. i potvrdu da:

- ima odobren stalni ili privremeni boravak u Republici Hrvatskoj, ili

- da se nalazi u diplomatskoj ili trgovinskoj misiji duže od godinu dana, ili

- da se redovito školuje u Republici Hrvatskoj.

Članak 48.

(1) Osim stranih sportaša koji nastupaju za klub član HKS-a, na natjecanjima mogu sudjelovati i sportaši iz drugih zemalja.

(2) Za potrebe sudjelovanja na natjecanju sportaš iz stavka 1. ovoga članka dužan je HKS-u dostaviti dozvolu kao i potvrdu matičnog nacionalnog saveza kojom se potvrđuje spremnost sportaša za natjecanje kao i odgovarajuća iskustvena kategorija (natjecateljska licenca).

(3) Strani sportaš dužan je platiti HKS-u naknadu za registraciju sukladno cjeniku HKS-a, osim ako matični savez stranog sportaša ima sklopljen sporazum o reciprocitetu s HKS-om. Na sportaše iz ovoga članka, odnosno sportaše registrirane u klubu koji ima sjedište izvan Republike Hrvatske ne odnose se odredbe o dostavljanju potvrde kojom se utvrđuje zdravstvena sposobnost sportaša.

(4) Sportaši stranci koji uz dozvolu svog nacionalnog saveza nastupaju u Hrvatskoj, a koji su u Hrvatskoj registrirani, mogu nastupati u konkurenciji u svom uzrastu na svim natjecanjima osim na pojedinačnim i ekipnim prvenstvima Hrvatske i Croatia Cupu, na kojima mogu nastupati izvan konkurencije.

**d) Zdravstvena zaštita natjecatelja i osiguranje**

Članak 49.

(1) Redoviti liječnički pregledi obvezni su za sve sportaše i vrijede najviše 12 mjeseci. Pregled se obavlja u zdravstvenoj ustanovi i trgovačkim društvima koji su registrirani za obavljanje djelatnosti medicine rada i sporta, specijalističkim ordinacijama sportske medicine i specijalističkim ordinacijama medicine rada i sporta, a ovjerava se isključivo od strane liječnika specijaliste sportske medicine ili medicine rada.

(2) Potvrda o izvršenom liječničkom pregledu te datum pregleda moraju biti dostavljeni i uneseni u bazu sportaša HKS-a. Svaki klub obavezan je unijeti datum zadnjeg liječničkog pregleda za svakog svog registriranog sportaša kroz web aplikaciju Prijave za natjecanja, najkasnije do isteka roka za prijavu na neko od natjecanja. Klubovi su odgovorni za točnost podataka, a ako se ustanovi da podaci ne odgovaraju klub će biti novčano kažnjen sukladno Pravilniku o disciplinskoj odgovornosti osoba u sustavu konjičkog sporta.

(3) Za zdravstveno stanje sportaša odgovara organizacija (klub) koji ga je prijavila, a sportaši koji su registrirani pri HKS-u kao pojedinci odgovaraju sami.

Članak 50.

(1) Svi konji koji se prijavljuju na natjecanja moraju imati važeći negativan nalaz IAK (Coggins test) i važeće cijepljenje na influencu. Sve mora biti upisano u identifikacijski dokument konja (putovnicu).

(2) Postupak vakcinacije mora biti obavljen prema sljedećoj tablici:

|  |  |  |
| --- | --- | --- |
| **CIJEPLJENJE** | **POSTUPAK** | **DOZVOLA ZA NATJECANJE** |
| **PRVO i DRUGO****CIJEPLJENJE** | 1. cijepljenje: dan 0(npr.1. siječanj)2. cijepljenje: dan 21-92(npr. 1 veljače) | Može se natjecati 7 dana nakon drugogcijepljenja. |
| **PRVA****DOCJEPNA****DOZA CJEPIVA** | U periodu od 7 mjeseci od drugog cijepljenja (npr. 1. kolovoz) | Može se natjecati 6 mjeseci +21 dannakon 2. cijepljenja.Ne smije se natjecati unutar 7 dana odprimitka cjepiva (npr. do 7. kolovoza) |
| **REDOVITO****CIJEPLJENJE** | U periodu od 12 mjeseci odprve docjepne doze cjepiva(npr. 1. kolovoz) | Mora biti cijepljen unutar 12 mjeseci+21 dan prilikom dolaska na natjecanje.Ne smije se natjecati unutar 7 dana odprimitka cjepiva. |

Članak 51.

(1) Ako prilikom kontrole cijepljenja veterinar utvrdi nepravilnosti, koje nisu u skladu sa uvjetima navedenim u ovom Pravilniku, dužan je o tome obavijestiti sudačko vijeće.

(2) Ovisno o kakvim se nepravilnostima radi, veterinar daje preporuku sudačkom vijeću o postupku u svakom pojedinom slučaju.

(3) Ako se radi o konju čiji je status cijepljenja potpuno kompromitiran sudačko vijeće će na preporuku veterinara takvog konja odmah udaljiti s natjecanja.

Članak 52.

Svi natjecatelji registrirani pri HKS-u dužni su pridržavati se anti-doping Pravila Svjetske anti-dopinške agencije (WADA) i Službe za antidoping Hrvatskog zavoda za javno zdravstvo.

**e) Ograničenja broja nastupa**

Članak 53.

(1) Odvojene utakmice za sve dobne kategorije natjecatelja mogu biti uključene u program svih konjičkih natjecanja, osim kada je drugačije navedeno u posebnim pravilnicima.

(2) Sportaši odgovarajuće dobi mogu u razdoblju od jedne kalendarske godine sudjelovati na natjecanjima u više od jedne dobne kategorije, ali u samo jednoj od navedenih kategorija unutar pojedine discipline, izuzev poni natjecatelja.

(3) Tijekom jednog natjecateljskog dana sportaš može u jednoj utakmici startati sa najviše tri različita konja.

(4) Tijekom jednog natjecateljskog dana konj može startati najviše dva puta.

**6. NAČIN PROVOĐENJA NATJECANJA**

1. **Program i propozicije natjecanja**

Članak 54.

(1) Neposredni organizator natjecanja obvezan je pripremiti prijedlog programa i propozicija natjecanja koji moraju sadržavati sve podatke potrebne sudionicima natjecanja, a najmanje podatke o:

* disciplini, vrsti i kategoriji natjecanja
* datumu, mjestu i vremenu početka natjecanja
* satnici natjecanja
* neposrednom organizatoru natjecanja (naslov, adresa, broj telefona, adresa elektroničke pošte, odgovorna osoba)
* osobi odgovornoj za kontakt i informacije
* sudačkom kolegiju i stjuardima
* dežurnom liječniku, dežurnom veterinaru i dežurnom potkivaču
* uvjetima smještaja, stelji i prehrani konja (mogućnosti, cijene)
* načinu i rokovima prijava na natjecanje
* startninama, prijavninama / upisninama i cijenama
* broju računa na koji treba platiti startninu i ostala davanja
* nagradama
* logo HKS-a i logo sponzora HKS-a
* ostale korisne informacije.

(3) Posebnim pravilnikom za pojedinu disciplinu određuju se najviši iznosi startnina i prijavnina/upisnina na natjecanjima A, B i C kategorije, te utakmicama Prvenstva Hrvatske i Croatia Cup-a.

(4) Obrazac propozicija sa eventualnim dodatnim obaveznim podacima koje je neposredni organizator dužan ispuniti sastavni je dio posebnog pravilnika svake pojedine konjičke discipline.

Članak 55.

(1) Neposredni organizator mora prijedlog programa i propozicija natjecanja dostaviti na potvrdu Odboru sudaca i stjuarda i nadležnom sportskom odboru HKS-a za pojedinu disciplinu najkasnije 30 dana prije natjecanja.

(2) Odbor sudaca i stjuarda kao i sportski odbori za pojedine discipline ili njihovi predsjednici, između dva zasjedanja odbora, obvezni su u roku od deset dana po primitku prijedloga programa i propozicija iste pregledati, po potrebi ispraviti i ovjerene, odnosno ispravljene vratiti organizatoru radi slanja konačnog programa i propozicija svim klubovima ili pojedincima uz pozive na natjecanje, te iste proslijediti Uredu HKS-a kako bi bile javno objavljene na mrežnim stranicama HKS-a.

Članak 56.

(1) Neposredni organizator je dužan najmanje pet dana prije natjecanja obavijestiti medije o natjecanju (vrsta natjecanja, mjesto održavanja, vrijeme početka i satnicu).

(2) Neposredni organizator mora obavijestiti HKS najmanje pet dana prije natjecanja o promjeni datuma zbog više sile uz obrazloženje.

1. **Zahtjevi za prijavu na natjecanje**

Članak 57.

Početak trajanja natjecanja je jedan sat prije početka prve utakmice, a završetak jedan sat nakon objave službenih rezultata zadnje utakmice, osim ako nije drugačije uređeno posebnim pravilnikom discipline.

Članak 58.

(1) Prijavu konja i sportaša za sudjelovanje na nacionalnim natjecanjima može izvršiti klub član HKS-a ili sportaš osobno.

(2) Redovne prijave moraju se izvršiti isključivo putem službenih mrežnih stranica HKS-a i to:

* 7 (sedam) dana prije početka natjecanja (koje nema status Prvenstva Hrvatske),
* 14 (četrnaest) dana prije početka natjecanja koje ima status Prvenstva Hrvatske (konačne prijave), odnosno
* 30 (trideset) dana prije početka natjecanja koje ima status Prvenstva Hrvatske (preliminarne prijave).

(3) Tijekom višednevnih natjecanja, sportaš koji na natjecanju sudjeluje sve dane prijavu za pojedinačnu utakmicu idućega dana mora izvršiti najkasnije do 20 sati prethodnog dana natjecanja.

(4) Naknadne prijave moguće su samo uz prethodno odobrenje neposrednog organizatora natjecanja, odnosno ako je isto predviđeno u propozicijama natjecanja, i uz uvjet plaćanja dvostrukog iznosa startnine.

(5) Naknadne prijave se obavljaju na natjecanju na prijavnom listu. Sportaš je dužan popuniti sva polja prijavnog lista, odnosno ime i prezime te ID natjecatelja, ime i ID konja te osobni potpis.

(6) Neposredni organizator je dužan koristiti podatke iz baze HKS-a te time omogućiti da sve prijave budu pravovaljane čime se osigurava regularnost natjecanja.

Članak 59.

(1) Ako neposredni organizator u propozicijama natjecanja ne odredi drugačije, prijavnine i startnine sportaš mora podmiriti najkasnije do završetka natjecanja na kojem je sudjelovao.

(2) Ako sportaš ne podmiri svoje obaveze iz stavka 1. ovoga članka, neposredni organizator je dužan prijaviti Uredu HKS-a natjecateljski par, a sportaš i konj gube pravo nastupa na svim slijedećim natjecanjima do podmirenja dugovanja prema neposrednom organizatoru i HKS-u.

(3) U slučaju iz prethodnog stavka, a ako je prijava na natjecanje izvršena preko kluba člana HKS-a, klub član HKS-a čiji sportaš nije podmirio svoje obveze gubi pravo nastupa na svim sljedećim natjecanjima do podmirenja dugovanja prema neposrednom organizatoru i HKS-u.

(4) Za nepodmirene naknade koje pripadaju HKS-u, HKS će teretiti sportaše putem njihovih klubova.

1. **Odjave i opravdanja**

Članak 60.

(1) Odjava nastupa u jednoj ili više utakmica nekog natjecateljskog para mora se izvršiti putem web aplikacije Prijave na natjecanja, a strani sportaši elektronskom poštom neposrednom organizatoru i Uredu HKS-a, najkasnije do 12:00 sati dan prije prvog dana natjecanja. Startnina se ne naplaćuje za natjecatelje odjavljene u zadanom roku.

(2) Nakon roka iz prethodnog stavka, sportaš može odjaviti svoj start na utakmici najkasnije do početka utakmice i to samo iz opravdanog razloga koji mora biti potkrijepljen odgovarajućom dokumentacijom (nalazom veterinara u slučaju ozljede konja, nalazom liječnika u slučaju ozljede sportaša, odnosno drugom relevantnom dokumentacijom u slučaju više sile poput prometnih nezgoda na putu prema natjecateljskom prostoru i slično).

(3) Je li razlog opravdan ili nije odlučuje sudačko vijeće te o svojoj odluci obavještava sportaša i neposrednog organizatora odmah, a Ured HKS-a po završetku natjecanja. Ako se relevantna dokumentacija odnosi na ozljedu konja, konj ne može u tom danu nastupiti niti u jednoj drugoj utakmici, dok eventualno sportaš može na drugom konju. Ako se relevantna dokumentacija odnosi na ozljedu sportaša, sportaš ne može u tom danu nastupiti niti u jednoj drugoj utakmici, dok eventualno konj može sa drugim sportašem. O svemu navedenom odlučuje sudačko vijeće.

(4) Ako natjecatelj neopravdano ne starta u utakmici, odnosno nije odjavio svoj start, dužan je podmiriti troškove startnine za tu utakmicu.

(5) Na prvenstvima Hrvatske sportaš mora nastupiti u svakoj od prijavljenih utakmica te u finalnoj utakmici, a ako ne nastupi bez liječničkog opravdanja, automatski mu se onemogućava nastup u nastavku natjecanja (ako je natjecanje dvodnevno vrijedi i za drugi dan) u svim ostalim utakmicama (pojedinačnim i ekipnim) na kojima je bio prijavljen do kraja natjecanja. U slučaju liječničkog opravdanja primjenjuju se stavci 2. i 3. ovog članka. Ako sportaš neopravdano ne nastupi samo u zadnjoj utakmici za koju je prijavljen ili je nastup izborio u kvalifikacijama bit će novčano kažnjen njegov klub.

1. **Startna lista**

Članak 61.

(1) Raspored natjecatelja u skupine i raspoređivanje startnih mjesta provodi sudačko vijeće.

(2) Startna lista mora sadržavati slijedeće podatke:

* naziv natjecanja, mjesto i datum,
* popis sudjelujućih klubova sa službenom kraticom i imenovanim službenim trenerom,
* satnicu,
* discipline s redoslijedom po satnici s naznakom vremena početka,
* redoslijed sportaša i konja odnosno natjecateljskih parova. Uz ime sportaša treba biti naveden startni broj, kratica kluba, godina rođenja i licenca sportaša. Uz ime konja treba biti naveden službeni natjecateljski broj konja.

(3) Startna lista mora biti objavljena u zagrijavalištu najmanje 30 minuta prije početka utakmice, ako posebnim pravilnikom discipline nije drugačije određeno.

1. **Službeno osoblje i suđenje na natjecanju**

Članak 62.

(1) Kvalifikacije, sastav i broj službenog osoblja kao i način suđenja na natjecanju određeni su kategorijom i vrstom natjecanja te propisani posebnim pravilnikom za svaku konjičku disciplinu.

(2) Neposredni organizator je obavezan osigurati dovoljan broj sudaca i službenog osoblja za regularno odvijanje natjecanja. Svi suci i svo službeno osoblje moraju biti valjano registrirani kod HKS-a.

(3) Službeno osoblje na konjičkom natjecanju određuje nadležni stručni i sportski odbor HKS-a, odnosno, između dva zasjedanja nadležnih odbora, njihovi predsjednici, uzimajući u obzir prijedlog neposrednog organizatora, kategoriju natjecanja, kvalifikaciju službenih osoba te potrebu da sve službene osobe sudjeluju na natjecanjima osiguravajući ravnopravnu raspodjelu.

(4) U iznimnim slučajevima i uz prethodno odobrenje Ureda HKS-a, na nacionalnim natjecanjima mogu se odrediti suci, postavljači parkura i staza i/ili drugo službeno osoblje iz inozemstva, uz uvjet da imaju odgovarajuću kvalifikaciju propisanu posebnim pravilnikom FEI te da se nalaze na FEI listi.

Članak 63.

(1) Predsjednik sudačkog vijeća odgovoran je za pravilnu primjenu i cjelovito poštivanje svih važećih Pravila HKS-a i FEI-a tijekom cijelog vremena trajanja natjecanja.

(2) Ostala prava i obveze sudaca i službenog osoblja koji sudjeluju na natjecanjima propisani su posebnim pravilnikom i cjenikom HKS-a.

Članak 64.

(1) Sudionik natjecanja ima pravo za vrijeme natjecanja uložiti priziv na odluke sudaca.

(2) Priziv se podnosi u pisanom obliku predsjedniku sudačkog vijeća, uz potvrdu o uplaćenom pologu za priziv sukladno cjeniku HKS-a. Polog se uplaćuje na račun HKS-a.

(3) U slučaju opravdanosti i prihvaćanja priziva polog se vraća podnositelju priziva. Ako je priziv odbačen ili odbijen, polog ostaje prihod HKS-a.

(4) Odluku o prizivu donosi predsjednik sudačkog vijeća te je ona konačna.

Članak 65.

(1) Nakon završetka natjecanja priziv se može podnijeti u pisanom obliku nadležnom sportskom odboru u roku od 48 sati od završetka natjecanja, uz potvrdu o uplaćenom pologu za priziv.

(2) Odluku o prizivu iz stavka 1. ovoga članka donosi predsjednik sportskog odbora pojedine discipline te je ona konačna.

Članak 66.

(1) Priziv je ovlašten podnijeti i sportski odbor pojedine discipline, u kojem slučaju se podnosi u rokovima propisanim člankom 64. i člankom 65. ovog pravilnika.

(2) Priziv iz stavka 1. ovog članka podnosi se Izvršnom odboru HKS-a u roku od 48 sati nakon završetka natjecanja.

(3) Odluku o prizivu iz stavka 1. ovoga članka donosi Izvršni odbor HKS-a te je ona konačna.

Članak 67.

U slučaju nemogućnosti rješavanja priziva sukladno odredbama ovoga Pravilnika kao i posebnih pravilnika HKS-a, isti će se rješavati sukladno odredbama Pravilnika FEI-a.

1. **Zapisnici**

Članak 68.

Prije početka i tijekom natjecanja suci moraju zapisnički konstatirati, a po završetku natjecanja predsjednik sudačkog vijeća mora u oku od 72 sata putem web aplikacije podnijeti izvješće predsjednika sudačkog vijeća, koje sadrži slijedeće podatke:

* Naziv natjecanja, vrijeme održavanja natjecanja, disciplinu
* Kategoriju natjecanja
* Broj utakmica
* Broj startova
* Vremenske uvjete
* Jesu li propozicije prethodno odobrene i tko ih je odobrio te jesu li bilo izmjena propozicija i razloge izmjena
* Kvalitetu podloge borilišta i zagrijavališta
* Je li neposredni organizator osigurao sve potrebne rekvizite
* Jesu li na natjecanju bile određene sve službene osobe
* Je li bilo propusta organizatora
* Opažanja u vezi odjeće sportaša, opreme konja te discipline sudionika
* Prizive, podnositelje priziva, predmet priziva i rješenje priziva, eventualne povrede konja ili jahača
* Kazne
* Izdvojeno mišljenje člana sudačkog vijeća i razlog izdvojenog mišljenja
* Napomene
* Članove sudačkog vijeća, predsjednika sudačkog vijeća te tko ih je odredio
* Stjuarda i ostalo službeno osoblje
1. **Obrada rezultata natjecanja**

Članak 69.

(1) Obrada rezultata na natjecanju treba biti kompjutorska. Organizator natjecanja obvezan je bez odgode, po završetku natjecanja rezultatsku listu poslati u digitalnom formatu (MS Word, Excel ili pdf) elektronskom poštom u HKS zbog objave na internet stanici HKS-a.

(2) Rezultatska lista najmanje mora sadržavati sljedeće podatke:

• naziv natjecanja, mjesto i datum održavanja,

• imena odgovornih osoba organizatora natjecanja i sudačkog vijeća,

• naziv discipline i stupanj natjecanja svake utakmice,

• vrijeme početka i završetka svake utakmice,

• poredak natjecateljskih parova po postignutom rezultatu za svaku utakmicu,

* Za sportaše ime i prezime, dob, ID, kraticu kluba (za strance državu iz koje dolaze)
* Za konje ime konja, ULN broj, ID, godište, pasminu, spol, naziv vlasnika konja

(3) Ostali podaci rezultatskih lista propisani su posebnim pravilnicima za svaku disciplinu.

1. **Nagrade, novčane nagrade ili dobitci koje se mogu ostvariti na natjecanju**

Članak 70.

Neposredni organizator za prva tri plasirana sportaša mora osigurati pehare i rozete (crvena za 1. mjesto, bijela za 2. mjesto i plava za 3. mjesto), a za sve ostale plasirane sportaše samo rozete (boje različite od prva tri mjesta), osim na natjecanjima na kojima isto osigurava HKS. U utakmicama *ex aequo* nije potrebno osigurati pehare.

Članak 71.

(1) Neposredni organizator mora u programu i propozicijama za svaku utakmicu odrediti novčani fond nagrada ako ih ima, a koji će se raspodijeliti plasiranim natjecateljima, odnosno ekipama, pri čemu se uzima da je 25% natjecatelja po utakmici plasirano. Neovisno o broju natjecatelja na pojedinoj utakmici, ukupan fond novčanih nagrada za pojedinu utakmicu mora se raspodijeliti plasiranim natjecateljima.

(2) Minimalni iznosi novčanih nagrada po kategorijama natjecanja i u pojedinim utakmicama natjecanja propisani su odredbama posebnih pravilnika konjičkih disciplina.

(3) Neposredni organizator je jedini odgovoran za isplatu novčanih nagrada koje se moraju u cijelosti isplatiti najkasnije u roku od 14 dana od završetka natjecanja na žiro račun sportaša. Podatke o žiro računu sportaš je dužan dostaviti neposrednom organizatoru do završetka natjecanja. Ako sportaš u zadanom roku ne dostavi broj računa, gubi pravo na novčanu nagradu.

(4) Ako neposredni organizator svojom krivnjom ne ispuni obvezu iz stavka 3. ovoga članka, iako ima sve podatke potrebne za pravodobnu isplatu nagrade, gubi pravo organizirati daljnja natjecanja sve do potpunog ispunjenja obveze.

Članak 72.

Uz prethodno navedene nagrade, neposredni organizator može dodijeliti i sponzorske nagrade u stvarima. Sponzorske nagrade moraju biti istaknute u propozicijama svakog pojedinog natjecanja.

Članak 73.

Ako se pored propisanih nagrada dodjeljuju i nagrade po nekim drugim mjerilima (primjerice kod specijalnih utakmica), tada nagrada i način određivanja plasmana za tu nagradu mora biti u skladu sa posebnim pravilnikom svake pojedine discipline, jasno naznačen u programu i propozicijama natjecanja, te potvrđen od sportskog odbora pojedine discipline.

Članak 74.

Sve nagrade, novčane i u stvarima, pripadaju sportašu, u skladu s ovim Pravilnikom i pod uvjetom da se pojavio na proglašenju i ceremoniji dodjela nagrada sukladno odredbama pravilnika svake pojedinačne discipline.

1. **PRAVA I OBVEZE SPORTAŠA, OSOBA KOJE OBAVLJAJU STRUČNE POSLOVE I SPORTSKIH KLUBOVA ČLANOVA HKS-a**
2. **Prava i obveze sportaša**

Članak 75.

(1) Sportaš je osoba koja sudjeluje u sportskoj pripremi odnosno treningu i službenom natjecanju s ciljem ostvarivanja što boljeg postignuća odnosno postizanja natjecateljskih rezultata u svim dobnim kategorijama i razinama konjičkog natjecanja.

(2) Sportaš može biti profesionalni sportaš i sportaš amater, sukladno odredbama Zakona o sportu. Profesionalni sportaš je i onaj sportaš koji zaključi stipendijski ugovor u neto iznosu većem od 10.000,00 eura godišnje.

Članak 76.

Sportaš ima pravo:

* nastupati na natjecanjima sukladno odredbama ovoga Pravilnika i Pravilnika posebnih konjičkih disciplina.
* zatražiti i dobiti potvrdu za potrebe pohađanja obrazovanja prema posebnim propisima, ako udovoljava uvjetima propisanim Zakonom o sportu
* na nagradu osvojenu na natjecanju, a propisanu propozicijama natjecanja
* na pokriće osnovnih troškova za bavljenje sportskom djelatnošću, a čine ih pravo na korištenje sportskih građevina, sportske opreme, usluga stručnog rada, pokrivanje troškova za smještaj i prehranu u vrijeme priprema i natjecanja, za pojačanu prehranu i za putne troškove, obrazovanje i usavršavanje, sportsku opremu, sve sukladno kategorizaciji i posebnom pravilniku.

Članak 77.

Sportaši imaju obvezu:

* redovito dostavljati potvrdu o utvrđenoj zdravstvenoj sposobnosti
* na zahtjev HKS-a dostaviti svu dokumentaciju relevantnu za potvrđivanje statusa sportaša ili profesionalnog sportaša
* bez odgode dostaviti HKS-u svu dokumentaciju potrebnu za unos i ažuriranje podataka u Evidenciji sportaša, kao i javiti svaku promjenu koja utječe na status sportaša
* poštivati odredbe ovog, kao i posebnih pravilnika
* redovito podmirivati sve obveze prema HKS-u
* podmiriti sve obveze proizašle iz natjecanja.

Članak 78.

Posebna prava ostvaruju konji koji čine dio natjecateljskog para, a posebice:

* pravo nastupa na natjecanjima
* pravo na smještaj na natjecanjima jednak za svakog konja i sukladan propisima Republike Hrvatske i međunarodnih konjičkih organizacija, a prema propozicijama natjecanja.

Članak 79.

(1) Svi natjecatelji (sportaši i konji) su obvezni nositi opremu propisanu pravilnikom određene discipline za cijelo vrijeme zagrijavanja i samog natjecanja. U protivnom, stjuard odnosno sudac na utakmici neće mu dopustiti nastup.

(2) Nošenje nacionalnih obilježja na natjecanjima dozvoljeno je samo natjecateljima određenima od strane izbornika i to na službenim natjecanjima na kojima nastupaju kao reprezentativci.

(3) Na ostalim je natjecanjima nošenje nacionalnih obilježja zabranjeno.

Članak 80.

(1) Zabranjeno je davati stimulanse ili druge nedopuštene tvari konjima kako bi se poboljšao njihov nastup na natjecanjima, koristi nedopuštene stimulanse i tvari u svrhu povećanja fizičkih performansi konja, kao i koristiti konje za natjecanja ako ih se pri tome prisiljava na ponašanje koje kod konja izaziva bol, patnju, ozljede ili smrt.

(2) U slučajevima iz stavka 1. ovoga članka odgovorne osobe podliježu propisima disciplinskog pravilnika HKS-a.

1. **Prava i obveze osoba koje obavljaju stručne poslove**

Članak 81.

(1) Osobe koje obavljaju stručne poslove u konjičkom sportu, odnosno instruktori i treneri, iste obavljaju sukladno odredbama Zakona o sportu.

(2) Osobe iz stavka 1. ovog članka dužne su HKS-u bez odgode dostaviti svu potrebnu dokumentaciju radi unosa i ažuriranja podataka u Registru stručnih kadrova.

(3) Uvjeti i način licenciranja, odnosno stručni poslovi koje osoba kojoj je izdana licenca smije obavljati, razina natjecanja i dobne kategorije sportaša, propisane su posebnim pravilnikom HKS-a.

(4) Za vrijeme natjecanja i u zagrijavalištu, a za pojedine kategorije utakmica za koje to propisuje pravilnik pojedine discipline, sa sportašem smije u borilištu biti prisutan samo za to ovlašten i licenciran trener sportaša. Svi ostali predstavnici kluba ili sportaša (roditelji, prijatelji, rukovoditelji ekipe, sportaši koji nisu uključeni u natjecanje) ne smiju ući na borilišta za vrijeme natjecanja.

1. **Prava i obveze klubova članova HKS-a**

Članak 82.

Sportski klubovi članovi HKS-a imaju pravo:

* organizirati natjecanja i ravnopravno sudjelovati na natjecanjima sukladno odredbama ovoga Pravilnika i pravilnika koji se donose za svaku konjičku disciplinu posebno
* na stručnu pomoć sportskih i stručnih radnih tijela HKS-a
* podnositi prijedloge stručnim odborima HKS-a u cilju napredovanja konjičkog sporta.

Članak 83.

Sportski klubovi članovi HKS-a imaju obvezu:

* poštivati odredbe ovog, kao i posebnih pravilnika
* redovito podmirivati sve obveze prema HKS-u
* podmiriti sve obveze proizašle iz natjecanja
* dostavljati HKS-u svu dokumentaciju potrebnu za unos u Evidenciju financijskog praćenja sportskih programa
* redovito javljati HKS-u ako dođe do zapreka za obavljanje poslova u sportu ili poslova organiziranja i vođenja natjecanja u odnosu na Klub član HKS-a ili osobu člana tog kluba
* šef ekipe ili odgovorna osoba obavezan je javiti se organizatoru natjecanja po dolasku u mjesto natjecanja, podići startnu listu i obavijestiti organizatora o prijavljenim, a eventualno neprisutnim natjecateljima.
1. **KAZNE I SANKCIJE**

Članak 84.

(1) Disciplinska odgovornost sportaša, stručnih osoba u sustavu sporta kao i svih ostalih osoba koje sudjeluju u natjecanjima propisana je pravilnikom HKS-a o disciplinskoj odgovornosti osoba u sustavu sporta, kojim su propisane i visine iznosa novčanih kazni za propuste vezane uz ovaj Pravilnik.

(2) Novčane kazne za propuste iz ovog Pravilnika propisuju se za neposrednog organizatora:

* Ako nije osigurao dolazak sudaca i/ili službenog osoblja natjecanja
* Ako nije osigurao prisustvo liječnika, veterinara i/ili potkivača
* Ako nije osigurao smještaj, vodu, hranu i stelju za gostujuće konje
* Ako nije osigurao ozvučenja na borilištu i priopćenja rezultata po utakmicama
* Ako nije osigurao obvezno elektronsko mjerenje rezultata
* Ako nije osigurao prostor za doping službu
* Ako su borilišta i zagrijavališta nespremna, neodržavana i/ili oštećena
* Ako nije obavijestio medije o natjecanju, a napose kada se radi o prvenstvu države
* Ako nije dostavio rezultata s natjecanja i/ili nije objavio startne liste u roku propisanom ovim Pravilnikom i pravilnikom posebnih disciplina
* Ako je loše postavio banner, roll up banner ili bilo koji drugi sponzorski materijal HKS-a i/ili sponzora HKS-a na natjecanju
* Ako nije postavio banner, roll up banner ili bilo koji drugi sponzorski materijal HKS-a i/ili sponzora HKS-a na natjecanju
* Ako je izgubio banner, roll up banner ili bilo koji drugi sponzorski materijal HKS-a i/ili sponzora HKS-a, u kojem slučaju plaća iznos izrade novog
* Ako ne podmiri troškove službenih osoba, određenih od HKS-a, za natjecanja koja nisu prvenstva Hrvatske ili Croatia Cup
* Ako neopravdano odustane od organizacije natjecanja,

(3) Novčane kazne za propuste iz ovog Pravilnika propisuju se za prijestupe sportaša, klubova ili pratećeg osoblja, dok se za neopravdani izostanak sa državnog prvenstva koji nije pravovremeno odjavljen kažnjava i klub sportaša.

(4) Sudac HKS-a u svom izvještaju utvrđuje propuste neposrednog organizatora te sportaša, klubova ili pratećeg osoblja, i dostavlja ih Uredu HKS-a na daljnji postupak. U slučaju kada neposredni organizator neopravdano odustane od organizacije natjecanja ii ne podmiri troškove službenih osoba, isto utvrđuje nadležni stručni odnosno sportski odbor i o tome obavještava Ured HKS-a radi daljnjeg postupka.

(5) Novčane kazne za propuste iz ovog Pravilnika propisuju se i za prijestupe službenog osoblja natjecanja, posebice ako se neopravdano ne pojave na natjecanju, o čemu Ured HKS-a izvješćuje neposredni organizator radi pokretanja daljnjeg postupka.

1. **PRIJELAZNE I ZAVRŠNE ODREDBE**

Članak 85.

(1) Opći akt o sustavu natjecanja u konjičkom sportu donosi najviše tijelo upravljanja HKS-a odnosno Skupština HKS-a, i to najmanje jednu godinu prije početka primjene sustava.

(2) Postupak utvrđivanja mišljenja HOO-a na ovaj Pravilnik, HKS će provesti kod svake izmjene ovog Pravilnika ili donošenja novog, u skladu s procedurom propisanom Pravilnikom o načelima i osnovnim elementima sustava sportskih natjecanja u RH HOO-a.

(3) Postupak pribavljanja prethodne suglasnosti nadležnog Ministarstva na ovaj Pravilnik HKS će provesti kod svake izmjene ovog Pravilnika ili donošenja novog, u skladu s procedurom propisanom

člankom 27. Zakona o uzgoju domaćih životinja („Narodne novine“ 115/18, 52/21).

Članak 86.

(1) Svi sportski odbori dužni su uskladiti svoje pravilnike svake pojedinačne discipline s odredbama ovog Pravilnika i pravilnika HOO-a, te ih podnijeti Izvršnom odboru HKS-a na potvrdu najkasnije do 1. prosinca 2024. Na sve pojedinačne pravilnike svake pojedine discipline primjenjuju se stavci 2. i 3. članka 85. ovog Pravilnika.

(2) Opći akt o licenciranju dužan je izraditi nadležni stručni odbor HKS-a te ga podnijeti Izvršnom odboru HKS-a na potvrdu najkasnije do 1. prosinca 2024. Na navedeni pravilnik primjenjuje se stavak 2. članka 85. ovog Pravilnika.

(3) Svi stručni odbori i povjerenstva dužni su uskladiti sve svoje pravilnike s odredbama ovog Pravilnika te ih podnijeti Izvršnom odboru HKS-a na potvrdu najkasnije do 1. prosinca 2024. Na navedene pravilnike primjenjuje se stavak 2. članka 85. ovog Pravilnika.

(4) Do stupanja na snagu novih općih akata primjenjuju se odredbe važećih pravilnika izuzev ako su u suprotnosti sa odredbama ovog Općeg pravilnika, u kojem se slučaju primjenjuju odredbe Općeg pravilnika.

Članak 87.

(1) Primjenu ovog Pravilnika osigurava HKS putem svojih tijela, povjerenstava i odbora.

(2) Za ispravnu primjenu i tumačenje Pravila i odredaba FEI-a i odredaba ovog Pravilnika tijekom cijelog trajanja konjičkog natjecanja nadležno je sudačko vijeće.

(3) Po potrebi i na posebni pisani zahtjev, tumačenje Pravila i odredaba FEI-a i odredaba ovog Pravilnika izvan vremena trajanja natjecanja daje Izvršni odbor HKS-a uz pribavljanje mišljenja Odbora sudaca i stjuarda te sportskog Odbora pojedine discipline.

Članak 88.

Ovaj Pravilnik stupa na snagu danom donošenja.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zdravka Poljaković Skurić, predsjednica

KLASA:

UR.BROJ:

**PRILOG I.**

**PRAVILA PONAŠANJA FEI ZA DOBROBIT KONJA**

Međunarodni konjički savez (FEI) traži od svih uključenih u međunarodni konjički sport da se pridržavaju Pravila ponašanja FEI-a, te da priznaju i prihvate kako je u svakom trenutku dobrobit konja na prvom mjestu. Dobrobit konja nikada ne smije biti podređena utjecaju natjecateljskih ili trgovačkih interesa. Posebno se treba pridržavati slijedećega:

**1. Opća dobrobit:**

a) Dobro gospodarenje konjima

Smještaj i ishrana konja moraju biti u skladu sa najboljom praksom držanja konja. Čisto sijeno dobre kakvoće, te druga hrana i voda moraju uvijek biti dostupne.

b) Metode treninga

Konji se smiju podvrći treningu koji je isključivo u skladu s njihovim tjelesnim sposobnostima i stupnju stasalosti za određenu disciplinu. Konji se ne smiju podvrgavati metodama treninga koje su štetne po konja ili izazivaju strah.

c) Potkivanje i oprema

Njega kopita mora biti visoke kakvoće, a oprema mora biti izrađena i prilagođena na način kako bi se izbjegla opasnost od bolnosti ili ozljede.

d) Prijevoz

Tijekom prijevoza konji moraju biti u potpunosti zaštićeni od ozljeda i drugih opasnosti po njihovo zdravlje. Vozila moraju biti sigurna, dobro zračena, visoke razine održavanosti, redovno dezinficirana i vožena od strane stručnog osoblja. Stručno osoblje mora uvijek biti raspoloživo za rukovanje s konjima.

e) Provoz

Sva putovanja moraju biti pomno planirana uz omogućavanje čestog odmora konjima, te im moraju biti dostupni hrana i voda prema važećim naputcima FEI-a.

**2. Sprema za natjecanje:**

a) Sprema i stručnost

Sudjelovanje na natjecanjima mora biti ograničeno samo na spremne konje i sportaše sa dokazanom stručnošću. Konjima mora biti dopušten odgovarajući odmor između treninga i natjecanja; konjima treba omogućiti dodatni odmor nakon putovanja.

b) Zdravstveno stanje

Niti jedan konj kojega se proglasi nesposobnim za natjecanje ne može se natjecati ili nastaviti sa natjecanjem, savjet veterinara mora se tražiti kad god postoji ikakva sumnja u stanje konja.

c) Doping i lijekovi

Bilo koje djelovanje u smislu dopinga ili sama nakana dopinga, te nedopuštena uporaba lijekova predstavljaju ozbiljnu ugrozu dobrobiti konja i neće se tolerirati. Nakon svakog veterinarskog liječenja mora se dozvoliti dovoljno vremena za puni oporavak konja prije natjecanja.

d) Kirurški zahvati

Bilo koji kirurški zahvati koji ugrožavaju dobrobit konja koji se natječe ili sigurnost drugih konja i/ili natjecatelja ne smiju se dopustiti.

e) Ždrijebne/tek oždrijebljene kobile

Kobile se ne smiju natjecati poslije četvrtog mjeseca ždrebnosti ili ukoliko imaju ždrijebe uz sebe.

f) Zloporaba pomagala

Zlostavljanje konja korištenjem prirodnih ili umjetnih jahaćih pomagala (npr. bičevi, korbači, mamuze itd.) neće se tolerirati.

**3. Sportska događanja ne smiju štetiti dobrobiti konja**

a) Prostor za natjecanje

Konji moraju trenirati i natjecati se na pogodnim i sigurnim površinama. Sve prepreke i uvjeti na natjecanju moraju biti postavljeni na način da u obzir uzmu sigurnost konja.

b) Površina tla

Sve površine tla po kojima konji hodaju, vježbaju ili se natječu moraju biti uređene i održavane na način da smanje činitelje koji mogu dovesti do ozljede konja.

c) Ekstremni vremenski uvjeti

Natjecanja se ne smiju održavati po ekstremnim vremenskim uvjetima koji mogu ugroziti dobrobit ili sigurnost konja. Moraju se osigurati uvjeti za hlađenje i opremu konja nakon natjecanja.

d) Štalski smještaj konja na natjecanjima

Štale moraju biti sigurne, čiste, ugodne, dobro zračene i dovoljno prostrane za određenu vrstu i građu konja. Voda i prostor za pranje konja moraju uvijek biti dostupni.

**4. Humano postupanje s konjima**

a) Veterinarska skrb

Stručno veterinarsko osoblje mora uvijek biti dostupno na natjecanju. Ukoliko je konj ozlijeđen ili iscrpljen tijekom natjecanja, natjecatelj mora odmah prekinuti sa natjecanjem i konj se mora podvrgnuti veterinarskom pregledu.

b) Upućivanje na liječenje

Kad god je to nužno, konje treba prevesti do najbliže odgovarajuće ustanove za liječenje na dalju obradu i liječenje. Ozlijeđenim konjima mora se pružiti prikladna skrb kako bi ih se moglo prevesti na dalje liječenje.

c) Ozljede na natjecanju

Učestalost ozljeda na natjecanjima treba pratiti. Stanje površine tla, učestalost natjecanja i sve ostale moguće opasne činitelje treba pomno proučiti kako bi se ustanovilo načine za umanjenje učestalosti ozljeda.

d) Eutanazija

Ukoliko su ozljede dovoljno teške možda će postojati potreba da se konja uspava. Uspavljivanje treba provesti što je prije moguće, na humanim osnovama i od strane veterinara. Jedini cilj uspavljivanja je da se patnja konja smanji na najmanju moguću mjeru.

e) Povlačenje iz natjecanja (odustajanje)

Prema konjima koji se povlače iz natjecanja (odustajanje) treba se odnositi osjećajno i humano.

f) Pružanje pomoći konju

Svatko tko ozlijedi konja mora mu pružiti potrebnu pomoć, a ako to nije u mogućnosti sam učiniti, mora mu osigurati pružanje pomoći.

**5. Obrazovanje**

FEI poziva sve uključene u konjički sport da postignu naviše moguće razine obrazovanja u područjima stručnosti koje se odnose na njegu i držanje konja za natjecanja.